CELEX: 62019CN0888
Language: el
Date: 2019-12-04 00:00:00
Title: Υπόθεση C-888/19 P: Αναίρεση που άσκησε στις 4 Δεκεμβρίου 2019 η GMB Glasmanufaktur Brandenburg GmbH κατά της αποφάσεως που εξέδωσε το Γενικό Δικαστήριο (πέμπτο τμήμα) στις 24 Σεπτεμβρίου 2019 στην υπόθεση T-586/14 RENV, Xinyi PV Products (Anhui) Holdings κατά Επιτροπής

10.2.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/31
            
         
      Αναίρεση που άσκησε στις 4 Δεκεμβρίου 2019 η GMB Glasmanufaktur Brandenburg GmbH κατά της αποφάσεως που εξέδωσε το Γενικό Δικαστήριο (πέμπτο τμήμα) στις 24 Σεπτεμβρίου 2019 στην υπόθεση T-586/14 RENV, Xinyi PV Products (Anhui) Holdings κατά Επιτροπής
      (Υπόθεση C-888/19 P)
      (2020/C 45/29)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσα: GMB Glasmanufaktur Brandenburg GmbH (εκπρόσωπος: R. MacLean, Solicitor)
      
         Λοιποί διάδικοι στην αναιρετική διαδικασία: Xinyi PV Products (Anhui) Holdings Ltd, Ευρωπαϊκή Επιτροπή
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει την προσβαλλόμενη απόφαση·
               
            
                  —
               
               
                  να απορρίψει ως αβάσιμο το δεύτερο σκέλος του πρώτου λόγου ακυρώσεως που προβλήθηκε με την πρωτοδίκως ασκηθείσα προσφυγή, όπως επαναλήφθηκε στην προσβαλλόμενη απόφαση·
               
            
                  —
               
               
                  να αποφανθεί το ίδιο επί της ουσίας ως προς το δεύτερο σκέλος του πρώτου λόγου ακυρώσεως που προβλήθηκε με την πρωτοδίκως ασκηθείσα προσφυγή, όπως επαναλήφθηκε στην προσβαλλόμενη απόφαση·
               
            
                  —
               
               
                  να αναπέμψει την υπόθεση ενώπιον του Γενικού Δικαστηρίου προκειμένου αυτό να αποφανθεί επί των λοιπών λόγων ακυρώσεως που προέβαλε η πρωτοδίκως προσφεύγουσα περί παράβασης των κείμενων διατάξεων· και
               
            
                  —
               
               
                  να καταδικάσει την πρωτοδίκως προσφεύγουσα στα δικαστικά έξοδα της αναιρεσείουσας τόσο στην παρούσα διαδικασία όσο και στη διαδικασία ενώπιον του Γενικού Δικαστηρίου και στην προηγούμενη αναιρετική διαδικασία.
               
            
         Λόγοι αναιρέσεως και κύρια επιχειρήματα
      
      Η αναιρεσείουσα υποστηρίζει ότι η απόφαση του Γενικού Δικαστηρίου πρέπει να αναιρεθεί, προβάλλοντας συναφώς τρεις λόγους αναιρέσεως.
      Πρώτος λόγος αναιρέσεως: Το Γενικό Δικαστήριο υπέπεσε σε νομικό σφάλμα στην προσβαλλόμενη απόφαση ως προς την ερμηνεία και την εφαρμογή των σχετιζόμενων μεταξύ τους εννοιών των «μειζόνων στρεβλώσεων» και της «οικονομικής κατάστασης» κατά την έννοια του άρθρου 2, παράγραφος 7, στοιχείο γ', τρίτη περίπτωση, του βασικού κανονισμού αντιντάμπινγκ (1) και ως προς τη συνακόλουθη μετάθεση του βάρους απoδείξεως περί της δυνατότητας υπαγωγής σε καθεστώς οικονομίας της αγοράς (ΚΟΑ) από την πρωτοδίκως προσφεύγουσα στην Επιτροπή.
      Δεύτερος λόγος αναιρέσεως: Το Γενικό Δικαστήριο έκρινε εσφαλμένως ως προς τα όρια του περιθωρίου εκτίμησης που διαθέτει η Επιτροπή κατά την αξιολόγηση αιτήσεων υπαγωγής σε ΚΟΑ και υποκατέστησε με τη δική του αξιολόγηση των περιστάσεων που αφορούν τον παραγωγό-εξαγωγέα εκείνη της Επιτροπής.
      Τρίτος λόγος αναιρέσεως: Η αναιρεσείουσα ζητεί την ακύρωση του πρώτου σημείου του διατακτικού της προσβαλλόμενης απόφασης για τον λόγο ότι το Γενικό Δικαστήριο, προβαίνοντας στην εν λόγω κρίση, απεφάνθη ultra petita.
      
         (1)  Κανονισμός (ΕΚ) 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 2009, L 343, σ. 51).